વિશ્વમાં વર્ચ્યુલ કરન્સી એ પોન્જી સ્કેમ જેવી છે તેવી ચિમકી ભારત સરકારે આપી હોવા છતાં ભારત અને ગુજરાતના યુવાનો બિટકોઇન અને રિપલ જેવી ક્રિપ્ટો કરન્સી પાછળ પાગલ થયા છે. બિટકોઇનમાં રોજના કરોડો રૂપિયાની ઉથલ-પાથલ થઇ રહી છે. આ કરન્સીએ ભારત સરકારની જેમ ગુજરાત સરકારની આંખ પણ ખોલી છે છતાં સરકારો કે તેમની નાણાકીય તપાસ સંસ્થાઓ હેલ્પલેસ છે. સરકાર એવું કહીને આશ્વાસન લઇ રહી છે કે—આ કરન્સીમાં રોકાણ જરાય સલામત નથી અને જો રૂપિયા ગુમાવ્યા કે ફ્રોડ થયો તો કોઇ જગ્યાએ ફરિયાદ કરી શકાશે નહીં. હાલની સ્થિતિએ વિશ્વમાં 1381 જેટલી કરન્સી બહાર પડેલી છે જે હકીકતમાં કોઇ ચલણ નથી પણ વર્ચ્યુલ મની છે. વિશ્વના ઘણાં દેશોમાં તે શોપિંગ માટે ઉપયોગમાં લઇ શકાય છે પરંતુ ભારતમાં હજી તેનાથી શોપિંગ કરી શકાતું નથી. ગુજરાતના સાયન્સ એન્ડ ટેકનોલોજી ડિપાર્ટમેન્ટે ક્રિપ્ટો કરન્સી અંગે એક પ્રેઝન્ટેશન બનાવવાનું નક્કી કર્યું છે જે સરકારમાં રજૂ કરાય તેમ મનાય છે.